Document ID: 32015R0538

REGOLAMENT TAL-KUMMISSJONI (UE) 2015/538
tal-31 ta' Marzu 2015
li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill rigward l-użu tal-aċidu benżojku - benżoati (E 210 - 213) f'gambli msajrin fis-salmura
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 10(3) tiegħu,
Billi:
(1)
L-Anness II tar-Regolament (KE) Nru 1333/2008 jistabbilixxi lista tal-Unjoni tal-addittivi tal-ikel approvati għall-użu fl-ikel u l-kundizzjonijiet tal-użu tagħhom.
(2)
Dik il-lista tista' tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2), jew b'inizjattiva tal-Kummissjoni inkella wara talba.
(3)
Talba biex tiġi emendata l-lista tal-Unjoni dwar l-addittivi tal-ikel kienet ippreżentata mid-Danish Seafood Association sabiex jiżdied il-livell permess tal-aċidu benżojku - benżoati (E 210 - 213) f'gambli msajrin fis-salmura.
(4)
Anness II tar-Regolament (KE) Nru 1333/2008 tiffissa limiti massimi għall-użu tal-aċidu Sorbiku - sorbati; Aċidu benżojku - benżoati (E 200 - 213) ta' 2 000 mg/kg f'ħut semipreżervati u prodotti tal-ħut inklużi krustaċji, molluski, surimi u pejst tal-ħut/krustaċji; krustaċji u molluski msajra. Fil-krustaċji u molluski msajra il-livell totali massimu permess ta' aċidu Benżojku - benżoati (E 210 - 213) huma barra minn hekk 1 000 mg/kg.
(5)
Dawn il-livelli massimi permessi f'gambli msajra u mmellħin b'pH ta' 5,6 sa 5,7 għandhom ikunu biżżejjed biex ma jħallux il-Listeria monocytogenes tikber f'temperaturi tat-tkessiħ ta' bejn il-5 u 8 °C. Madankollu, tibdiliet żgħar fil-parametri tal-ippriservar jistgħu jirriżultaw fit-tkabbir tal-Listeria monocytogenes. Metodu matematiku ta' tbassir ġie żvillupat fl-Università Teknika tad-Danimarka, sabiex jiddetermina liema livell ta' aċidu benżojku benżoat (E 210 - 213) huwa meħtieġ (3). Skont dak il-mudell il-livell ta' 1 000 mg/kg ta' E 210 - 213 mhuwiex biżżejjed sabiex ma jħallix il-Listeria monocytogenes jikber f'gambli fis-salmura f'pH ta' 5,8. Sabiex ma tikbirx il-Listeria monocytogenes f'dawn il-gambli, kemm il-mudell kif ukoll it-testijiet juru li l-aħjar kombinazzjoni ta' aċidu Benżojku - benżoati (E 210 - 213) u aċidu Sorbiku - sorbati (E 200 - 203) huma 1 500 mg/kg u 500 mg/kg rispettivament.
(6)
Fir-rapport tagħha, it-tendenzi u sorsi taż-żoonożi, aġenti żoonotiċi u t-tixrid ta' mard fl-2012 (4), l-Awtorità Ewropea dwar is-Sigurtà fl-Ikel (l-Awtorità) ikkonkludiet li n-numru tal-każi tal-listerjożi fil-bnedmin żdiedu kemm kemm meta mqabbla mal-2011, u 1 642 każ fil-bnedmin ġew irraportati fl-2012. Tendenza ta' żieda statistikament sinifikanti fl-Unjoni kienet osservata matul il-perjodu 2008-2012, għalkemm tiżdied bil-mod, flimkien ma' xejra staġjonali. Bħalma kien ukoll fis-snin ta' qabel, rata għolja ta' fatalità (17,8 %) kienet irrapurtata fost il-każi. Total ta' 198 mewt minħabba l-listerjożi kienu rrapurtati minn 18-il Stat Membru fl-2012, li kien l-ogħla numru ta' każi fatali rrapurtati sa mill-2006. Il-listeria monocytogenes ftit li xejn kienet misjuba 'l fuq mil-limitu legali tas-sigurtà f'ikel lest biex jittiekel fil-punt tal-bejgħ. Ħafna drabi, il-kampjuni li qabżu dan il-limitu kien ġejjin minn prodotti tal-ħut.
(7)
Ir-rapport tal-Kummissjoni dwar it-Teħid tal-Addittivi tal-Ikel Dijetetiku fl-Unjoni Ewropea (5) ikkonkluda li l-esponiment tal-aċidu benżojku - benżoati jista' jkun sa' 96 % tad-doża aċċettabbli ta' kuljum (ADI) għat-tfal żgħar u 84 % għall-adulti, bbażat fuq l-użu f'livelli massimi permissibbli. Dak iż-żmien kien stipulat livell massimu ta' 2 000 mg/kg ta' aċidu sorbiku - sorbati fil-gambli msajrin flimkien mal-aċidu benżojku - benżoati. Dan il-livell kien ġie rivedut mid-Direttiva 2006/52/KE tal-Parlament Ewropew u tal-Kunsill (6) meta din l-awtorizzazzjoni kienet estiża għall-krustaċji u molluski msajra kollha, madankollu b'massimu ta' 1 000 mg/kg għall-aċidu benżojku - benżoati. Għalhekk hu mistenni li żieda ta' dan il-livell għal 1 500 mg/kg, għal-gambli msajra fil-salmura biss, mhijiex se twassal għall-esponiment żejjed li jkun ta' tħassib għas-sikurezza.
(8)
Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità biex taġġorna l-lista tal-Unjoni ta' addittivi tal-ikel stabbilita fl-Anness II tar-Regolament (KE) Nru 1333/2008, għajr meta l-aġġornament inkwistjoni mhux mistenni li jħalli effett fuq is-saħħa tal-bniedem. Peress li l-awtorizzazzjoni tal-użu tal-aċidu benżojku - benżoati (E210 - E213) fil-gambli msajra ppreservati fis-salmura tikkostitwixxi aġġornament ta' dik il-lista li mhux mistenni jħalli effett fuq saħħet il-bniedem, m'hemmx bżonn tintalab l-opinjoni tal-Awtorità.
(9)
Għalhekk, l-Anness II tar-Regolament (KE) Nru 1333/2008 għandu jiġi emendat kif xieraq.
(10)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DAN IR-REGOLAMENT:
Artikolu 1
L-Anness II tar-Regolament (KE) Nru 1333/2008 huwa emendat skont l-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-mument tad-dħul fis-seħħ ta' dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-31 ta' Marzu 2015.

Labels: 0
3
17
6